VOLONTERSKA PRIČA - COVID 19

Nisam se mnogo plašila bolesti, možda malo, samo, ponekad, ali sam davala sve od se da budem odgovorna prema sebi i drugima, uvek i svuda. Mene je plašilo to što često poželim da zagrlim ljude, pa mi u poslednjem trenutku u glavi sine misao „ne grli ih sada da bi ih posle grlila kad god poželiš“. Nije me toliko plašila bolest koliko me je plašilo da neko ko je sam ne ostane bez lekova i hrane iza četiri zida. Toga se plašim i kad nije vanredno stanje.

Bilo je tu i lakših i težih dana, dana kada se svi zajedno mnogo smejemo i dana kada ti se samo plače. I dana kad u mislima poneseš kući ljude i njihove priče i poželiš da im, kad sve ovo prođe, odeš na kafu, na koju nas zovu svaki put kad smo im „na vratima“ u crvenim uniformama.

Umesto rukama - grlili smo jedni druge lepim rečima na propisanoj distanci.

Ne pristajem ni na šta manje nego na to da ove dane pamtim po aplauzima i pesmama koje su se pevale na terasama za sve one koji su bili u prvim borbenim redovima.

Ne pristajem ni na šta manje nego na to da ove dane pamtim po onima koji su ostali kod kuće i tako spasili svet i po onima koji su radili svakodnevno da bi svet brže ozdravio. Želim da pamtim i nacrtane duge na prozorima kuća iz kojih su deca bodrila planetu da što pre ozdravi, a mi volonteri bismo te duge prebrojavali svaki put kad krenemo na teren.

Ne pristajem ni na šta manje nego na to da svako dežurstvo u Crvenom krstu pamtim po osmesima ispod maske, „Čuvajte se, deco“ željama i po tome što je svako od nas uradio onoliko koliko je mogao i umeo.

Volonteri su bili volonteri čak i kada nisu videli neprijatelja, ali je neprijatelj bio oko njih. Volonteri su uvek bili tu za one kojima je to bilo potrebno, jer smo svi mi znali da na kraju dana više ništa nije bilo važno osim toga da znaš da će sutra neko pozvoniti na tvoja vrata i uraditi za tebe sve što tada sam nisi mogao. Pa i kad smo bili primorani da ostajemo sami – ostajali smo sami zajedno.

 DANIJELA TUBIĆ, CRVENI KRST RUMA